-Kipras Republikā Enerģētikas, tirdzniecības un rūpniecības ministrija pašlaik gatavojas ieviest dabasgāzes saņēmējtermināli, kas sekmēs Kipras energoresursu struktūras diversifikāciju, veicinās salas enerģētiskās izolētības izbeigšanu, kā arī no neatkarīgu ražotāju puses sekmēs konkurenci no gāzveida kurināmā iegūtās enerģijas ražošanas jomā. Gaidāms, ka dabasgāze Kipras tirgū ienāks līdz 2022. gada beigām.

-starpsavienotājs Grieķija–Bulgārija (SGB) ir svarīgs ceļš gāzes pārvadei no Adrijas jūras cauruļvada (TAP) un Grieķijas sašķidrinātās dabasgāzes (LNG) termināļa uz ziemeļiem un svarīgs projekts gāzes piegādes diversifikācijai Dienvidaustrumeiropas reģionā. Tas ir kopīgu interešu projekts (KIP 6.8.1) un Centrāleiropas un Dienvidaustrumeiropas energosavienojuma (CESEC) prioritārais projekts. Komisija kopš paša sākuma ir sniegusi projektam politisku un finansiālu atbalstu. Šis projekts ir saņēmis 45 miljonus EUR no Eiropas enerģētikas programmas ekonomikas atveseļošanai un 39 miljonus EUR no Eiropas Reģionālās attīstības fonda. Projekta būvniecība 2020. gadā vēl pavirzījās uz priekšu, un paredzams, ka tā tiks pabeigta līdz 2021. gada beigām. Testēšana un nodošana ekspluatācijā ir plānota 2022. gada pirmajā pusē (H1).

Projektā “Aberdīnas atkrastes vējparks” 2018. gada 1. jūlijā uzņēmuma Vattenfall atkrastes vējparkā Aberdeen Bay sāka darboties vienpadsmit pasaulē jaudīgākās vējturbīnas (tobrīd katras turbīnas jauda bija 8,8 MW, bet pašlaik jau 12 MW). 2018. gada septembrī notika Eiropas Atkrastes vēja enerģijas apguves centra (Aberdīnas atkrastes vējparka) oficiālā atklāšana. Pēdējais ziņojums par projektu tika iesniegts un apstiprināts 2020. gada jūlijā.

2.2.2. Progress vēja enerģijas integrēšanā elektrotīklā

Abu pārējo projektu — Kriegers Flak un COBRAcable — izpilde kopumā norit, kā plānots.

2019. gada septembrī ekspluatācijā tika nodots starpsavienotājs COBRAcable starp Dāniju un Nīderlandi. Projekts COBRAcable noslēdzās 2019. gada decembrī. 2020. gada martā iesniegtais galīgais ziņojums ir apstiprināts, un projekts ir slēgts.

Kriegers Flak – Combined Grid Solution sāka darboties 2020. gada decembrī, kas arī bija projekta beigu datums. 2021. gada martā iesniegtais galīgais ziņojums ir apstiprināts, un projekta galīgais ziņojums ir slēgts.

3. Oglekļa uztveršana un uzglabāšana

EEPEA apakšprogrammā ietilpst seši projekti, un tā nodrošina atbalstu 1 miljarda EUR apmērā mērķim demonstrēt visu oglekļa uztveršanas, transportēšanas un uzglabāšanas procesu.

Viens projekts (Compostilla Spānijā), kurā tika nodrošinātas operacionālas uztveršanas, transportēšanas un uzglabāšanas pilotstacijas, ir beidzies. Četri projekti ir izbeigti priekšlaicīgi pēc projekta virzītāju lēmuma neinvestēt, bet viens projekts noslēdzies nepabeigts. Šo projektu īstenošanai izmaksāti 387 099 179 EUR (atskaitītas ar atgūšanas rīkojumiem atgūtās summas kopā 145 294 400 EUR apmērā).

III. EIROPAS ENERGOEFEKTIVITĀTES FONDS (EEF)

2010. gada decembrī 146,3 miljoni EUR no Eiropas enerģētikas programmas ekonomikas atveseļošanai (EEPEA) tika piešķirti finanšu mehānismam, kas paredzēts ilgtspējīgas enerģijas projektiem. ES iemaksa Eiropas Energoefektivitātes fondā bija 125 miljoni EUR. EEF tika izveidots 2011. gada jūlijā, tā kopējais līdzekļu apmērs sasniedzis 265 miljonus EUR , un to atbalsta tehniskās palīdzības dotāciju mehānisms ar 20 miljonu EUR lielu budžetu un 1,3 miljoniem EUR informētības veicināšanas pasākumiem. Tehniskās palīdzības dotāciju mehānisms devis iespēju atbalstīt investīcijas, kas palīdz virzīties uz ES vērienīgajiem klimata mērķrādītājiem vairākās dalībvalstīs, to vidū Spānijā, Portugālē, Francijā, Dānijā, Apvienotajā Karalistē, Īrijā, Nīderlandē un Beļģijā. Pēc tehniskās palīdzības dotāciju mehānisma piešķiršanas termiņa beigām Komisija no sākotnējā piešķīruma 2020. gadā ES budžetā atguva 4 498 415 EUR (sk. pielikumu). EEF nodrošina īpaši pielāgotu finansējumu (gan parāda, gan pašu kapitāla instrumentos) energoefektivitātes, atjaunīgās enerģijas un tīra pilsētas transporta projektiem. Labuma guvēji ir vietējās un reģionālās publiskās iestādes vai privāti subjekti, kas rīkojas to vārdā.

1.Līdzšinējais progress

2020. gadā fonda portfelim pievienots viens jauns darījums —

projekts Dancer (Lietuvā), kurā fonds un autobusu Dancer ražotājs izveidojuši uzņēmumu Dancer Mobility, lai publiskajām iestādēm sniegtu visaptverošus Lietuvā ražotu elektrisko autobusu operatīvās nomas pakalpojumus. EEF projektā investēja kopā ar Lietuvas elektrisko autobusu Dancer ražotāju Vėjo Projektai, un divus autobusus jau ir iegādājusies Klaipēdas pilsēta (Lietuvā). Elektroautobusu iegādi un ekspluatāciju finansēs Dancer Mobility. Visaptverošā operatīvā noma, ko publiskajām iestādēm nodrošina Dancer Mobility, aptvers autobusu ekspluatāciju, uzlādes infrastruktūru, zaļās enerģijas piegādi un pilnīgu apkopi. Dancer ir inovatīvs autobusu modelis, ko pilnībā projektējuši un izstrādājuši Klaipēdas jaunie inženieri sadarbībā ar trim Eiropas universitātēm. Tas ir pilnīgi elektrisks pilsētas autobuss ar ļoti mazu masu (9,8 tonnas), un tā ietilpība ir līdz 93 pasažieriem. Dancer savu līdzinieku vidū ir visvieglākais, un tam ir īpaši trokšņa mazināšanas pasākumi. To uzskata par ārkārtīgi energoefektīvu un gandrīz vibrācijbrīvu.

No EEF izveides līdz 2020. gada 31. decembrim fonds ir noslēdzis līgumus par 18 projektiem, kuru kopējā vērtība ir 199 miljoni EUR, un tiek lēsts, ka galīgo piesaistīto investīciju apjoms ir sasniedzis 354,5 miljonus EUR.